જયપુરમાં જન્મેલા ઈરફાન ખાને સ્કૂલમાં ભણતી વખતે વિચાર્યું સુદ્ધાં નહોતું કે પોતે જે કલાકારોની ફિલ્મો આટલી દિલચશ્પી અને જિજ્ઞાસાવશ જુએ છે, એક દિવસ એમની સાથે કામ કરવાનો મોકો મળશે. જેમ ઈશ્ક અને કસ્તૂરી છુપાવી ન શકાય તેમ કલા ક્યારેક તો રંગ દેખાડે જ છે. ઈરફાને અદાકાર બનવાનું નક્કી કર્યું ત્યારે સૌ પ્રથમ દિલ્હીની નેશનલ સ્કૂલ ઑફ ડ્રામામાં તાલીમ લેવાનું નક્કી કર્યું. એનએસડીમાંથી નીકળ્યા પછી એણે ક્યારેય પાછું વળીને જોયું નથી. દ્રષ્ટિ, એક ડૉક્ટર કી મૌત, કમલા કી મૌત, મુઝ સે દોસ્તી કરોગે અને પુરુષ જેવી આર્ટ ફિલ્મો અને બનેગી અપની બાત, ચંદ્રકાન્તા, ગ્રેટ મરાઠા, ગીતા રહસ્ય, સ્પર્શ અને ડર જેવી કેટલીય પૌરાણિક, ભાવનાત્મક અને સનસનાટીપૂર્ણ ટીવી સિરિયલોમાં પાત્રો ભજવ્યા. ‘ઘાત’ અને ‘કસૂર’માં નેગેટિવ ભૂમિકાઓ ભજવીને કમર્શિયલ ફિલ્મોમાં પણ સિક્કો જમાવ્યો છે.